b'\n_START_ARTICLE_\nIn Flames\n_START_SECTION_\nBegyndelsen (1990-1993)\n_START_PARAGRAPH_\nIn Flames blev dannet i 1990 af guitaristen Jesper Str\xc3\xb6mblad, som spillede i d\xc3\xb8dsmetal-bandet Ceremonial Oath. Str\xc3\xb6mblad \xc3\xb8nskede at skrive sange, der fulgte en mere melodisk og progressiv retning. Dette var ikke muligt i Ceremonial Oath, og han valgte at forlade denne gruppe for at fokusere p\xc3\xa5 sit nydannede projekt In Flames. Guitarist Anders Iwers sluttede sig til ham, men bakkede ud igen allerede i 1992, inden de overhovedet havde n\xc3\xa5et at indspille eller publicere nogen udgivelser._NEWLINE_I 1993 sluttede guitarist Glenn Ljungstr\xc3\xb6m og bassist Johan Larsson sig til Str\xc3\xb6mblad. Sammen begyndte de at indspille en demo, hvor Iwers hj\xc3\xa6lpsomt bidrog som midlertidig lead guitarist, og Mikael Stanne fra Dark Tranquillity fungerede som vokalist. Demoen ved navn Promo Demo \'93 blev f\xc3\xa6rdig i 1993, og de sendte den derp\xc3\xa5 til pladeselskabet Wrong Again Records. Samme nat ringede ejeren dem op og fortalte, at han kunne lide deres musik. I et fors\xc3\xb8g p\xc3\xa5 at \xc3\xb8ge chancerne for at f\xc3\xa5 en pladekontrakt l\xc3\xb8j de om, at de havde 13 sange klar. Derved fik gruppen en kontrakt over telefonen, og p\xc3\xa5 grund af deres l\xc3\xb8gn m\xc3\xa5tte de p\xc3\xa5 24 timer udarbejde materiale til et helt album. Alle sangene fra demoen blev inddraget og \xc3\xa6ndret lidt,  eksempelvis sangen "In Flames", hvor den akustiske intro blev droppet.\n_START_SECTION_\nLunar Strain og Subterranean (1994-1995)\n_START_PARAGRAPH_\nI efter\xc3\xa5ret 1993 tog Jesper Str\xc3\xb6mblad, Glenn Ljungstr\xc3\xb6m og Johan Larsson til Studio Fredman for at indspille deres debutalbum, Lunar Strain. De havde i denne anledning f\xc3\xa5et hj\xc3\xa6lp af flere bekendte som Anders Iwers, guitarist Carl N\xc3\xa4slund, guitarist og baggrundsvokalist Oscar Dronjak, den kvindelige sanger Jennica Johansson, violinist Ylva W\xc3\xa5hlstedt og vokalist Mikael Stanne. Str\xc3\xb6mblad kom til at fungere som b\xc3\xa5de guitarist, trommeslager og keyboardspiller. Det musikalske indhold fremviste en fusion af aggressivt guitarspil, growlende vokal og blast beat fra d\xc3\xb8dsmetal med melodiske elementer som akustiske passager og inspirationer fra Iron Maiden, Black Sabbath og Judas Priest. Albummet udkom i august 1994 og blev en succes i undergrundsmilj\xc3\xb8et og bidrog til udviklingen af den genre, der senere hen blev kendt som melodisk d\xc3\xb8dsmetal. _NEWLINE_I sommeren 1994 tog bandet atter til Studio Fredman, denne gang for at indspille ep\'en Subterranean, der blev udgivet samme \xc3\xa5r. Endnu engang havde g\xc3\xa6stemusikere bidraget under indspilningerne. Henke Forss fra Dawn sang, Daniel Erlandsson og Anders Jivarp deltes om trommespillet, og Oscar Dronjak bidrog med baggrundsvokal i sangen "Stand Ablaze". _NEWLINE_Subterranean blev In Flames\' gennembrud, der skubbede dem op fra undergrundscenen og hjalp dem til en kontrakt med det tyske pladeselskab Nuclear Blast. _NEWLINE_I 1994 indspillede gruppen ogs\xc3\xa5 en coverversion af Metallicas sang "Eye of the Beholder" til Metallica-hyldestalbummet Metal Militia Volume 1 lavet af Black Sun Records. Robert Dahne fra thrash metal-bandet Ancient Slumber bidrog her med vokalen til sangen. Indtil videre havde gruppen v\xc3\xa6ret meget afh\xc3\xa6ngig af studie- og g\xc3\xa6stemusikere, der kunne hj\xc3\xa6lpe dem med pladeindspilninger og til koncertoptr\xc3\xa6dener, og det var de efterh\xc3\xa5nden tr\xc3\xa6tte af. I en periode afholdt de audition for forskellige vokalister, deriblandt Jocke G\xc3\xb6thberg til sangen "Dead Eternity" og Per Gyllenb\xc3\xa4ck til "The inborn Lifeless." Til sidst faldt valget p\xc3\xa5 Dark Tranquillitys tidligere forsanger Anders Frid\xc3\xa9n. De manglede derved kun en trommeslager, og denne plads fik  Bj\xc3\xb6rn Gelotte. I november var det derfor et fast band, der gik i studiet for at indspille n\xc3\xa6ste album.\n_START_SECTION_\nThe Jester Race (1996)\n_START_PARAGRAPH_\nIn Flames\' andet album The Jester Race blev udgivet i februar 1996. Selvom bandet havde f\xc3\xa5et en stabil bes\xc3\xa6tning, ydede g\xc3\xa6ste- og studiemusikere stadig deres bidrag. Oscar Dronjak optr\xc3\xa5dte som baggrundsvokalist p\xc3\xa5 sangen "Dead Eternity", der oprindeligt stammede fra Subterranean-ep\'en, Kaspar Dahlqvist fra Treasure Land indspillede keyboardpassagerne p\xc3\xa5 sangen "Wayfaerer", og Fredrik Johansson fra Dark Tranquillity spillede leadguitar p\xc3\xa5 nummeret "December Flower". Den musikalsk stil blandede melodiske elementer og indflydelse fra 1980\'ernes heavy metal-bands som Judas Priest og Dio med thrash- og d\xc3\xb8dsmetal. Med Nuclear Blast som distribut\xc3\xb8r var det muligt at f\xc3\xa5 albummet udgivet over hele verden, hvilket gav dem en st\xc3\xb8rre succes og gjorde, at de fik en \xc3\xb8get opm\xc3\xa6rksomhed i Europa og Japan, hvor bandet gav pladeselskabet Toy\xc2\xb4s Factory bevilling til at distribuere deres udgivelser. Bandet havde dog endnu ikke opn\xc3\xa5et at komme p\xc3\xa5 nogen officielle histlister, s\xc3\xa5 succesen var mest i undergrundsmilj\xc3\xb8et. Sammen med Dark Tranquillitys album The Gallery blev The Jester Race en  milep\xc3\xa6l indenfor den melodiske d\xc3\xb8dsmetal bev\xc3\xa6gelse, der opstod i 1990\'erne._NEWLINE_Bandet deltog i efter\xc3\xa5ret p\xc3\xa5 Out of the Darkness-festivalen i Tyskland, hvor andre bands som Dimmu Borgir, Cradle of Filth og Dissection ogs\xc3\xa5 optr\xc3\xa5dte. Senere hen var de ogs\xc3\xa5 p\xc3\xa5 festivalturn\xc3\xa9 med Samael, Grip Inc. og Kreator.\n_START_SECTION_\nWhoracle (1997-1998)\n_START_PARAGRAPH_\nI 1997 udgav In Flames ep\'en Black-Ash Inheritance, som gav en forsmag p\xc3\xa5 nogle af sangene til det kommende album. P\xc3\xa5 genudgivelsen af The Jester Race i 2002 var alle disse sange ogs\xc3\xa5 inkluderet. I oktober samme \xc3\xa5r blev In Flames\' tredje studiealbum Whoracle udgivet. Musikalsk indeholdt albummet stadig en form for blanding af d\xc3\xb8dsmetal og melodi, som eksempelvis den growlende vokal blandet sammen med de akustiske guitarpassager som i sangen "Gyroscope". Whoracle var ogs\xc3\xa5 In Flames\' f\xc3\xb8rste udgivelse, der opn\xc3\xa5ede placering p\xc3\xa5 en hitliste, nemlig i Tyskland hvor den blev placeret som nummer 78, hvorfra den dog udgik igen efter en uge. Vincent Jeffries fra All Music Guide priste Whoracle og ans\xc3\xa5 det for et vigtigt album inden for den melodiske d\xc3\xb8dsmetal-bev\xc3\xa6gelse. _NEWLINE_Efter udgivelsen valgte b\xc3\xa5de Glenn Ljungstr\xc3\xb6m og Johan Larsson pludselig at forlade bandet, hovedsageligt p\xc3\xa5 grund af familie og arbejde. Str\xc3\xb6mblad kendte dog bassisten Peter Iwers, der i \xc3\xa5rene f\xc3\xb8r havde v\xc3\xa6ret inde og ude af forskellige bands og p\xc3\xa5 nuv\xc3\xa6rende tidspunkt holdt en pause fra det hele. Anders Frid\xc3\xa9n spurgte derfor Iwers, og han takkede ja til tilbuddet, da han godt kunne lide In Flames p\xc3\xa5 grund af deres blanding af aggression og melodier. Udover ham blev guitaristen Niclas Engelin ogs\xc3\xa5 rekrutteret, hvorefter gruppen tog p\xc3\xa5 turn\xc3\xa9 med Dimmu Borgir. Efter turn\xc3\xa9en takkede begge musikere ja til at blive permanente medlemmer af bandet. I marts 1998 lavede In Flames\' japanske pladeselskab Toy\xc2\xb4s Factory et Iron Maiden-hyldestalbum ved navn Made in Flames, hvor In Flames bidrog med en coverversion af Iron Maidens sang "Murders In The Rue Morgue". _NEWLINE_In Flames tog derefter p\xc3\xa5 turn\xc3\xa9 i Europa og Japan, hvor de spillede to koncerter og blev godt modtaget. Da de kom tilbage til Sverige, valgte Niclas Engelin at forlade bandet p\xc3\xa5 grund af interne uenigheder og det faktum, at han hellere ville fokusere p\xc3\xa5 sit andet band Gardenian. Bj\xc3\xb6rn Gelotte skiftede derefter fra trommer til guitar, og Daniel Svensson fra Sacrilige blev rekrutteret som den nye trommeslager. I slutningen af 1998 tog gruppen til Studio Fredman for at indspille deres fjerde album.\n_START_SECTION_\nColony og Clayman (1999-2001)\n_START_PARAGRAPH_\nIn Flames\' fjerde album Colony blev udgivet den 22. juni 1999. P\xc3\xa5 udgivelsen bidrog flere g\xc3\xa6stemusikere, blandt andet Kee Marcello fra Europe, der spillede leadguitar p\xc3\xa5 nummeret "Coerced Coexistence", produceren Fredrik Nordstr\xc3\xb6m som indspillede hammondorgel, og Niklas Sundin fra Dark Tranquillity, der hjalp Anders Frid\xc3\xa9n med overs\xc3\xa6ttelsen af sangteksterne til engelsk. Peter Iwers bidrog ikke meget til albummet, da han p\xc3\xa5 dette tidspunkt havde f\xc3\xa5et et barn, og Dick L\xc3\xb6vgren fra Arch Enemy optr\xc3\xa5dte derfor som substitut for ham. Musikalsk blandede albummet, ligesom de forrige udgivelser, klassisk heavy metal-lyd med d\xc3\xb8dsmetal. Udover det var der ogs\xc3\xa5 tilf\xc3\xb8jet progressive elementer, som var med til at skabe en episk stemning i sangene. Til forskel fra tidligere var de akustiske passager p\xc3\xa5 de forskellige numre svundet ind, med undtagelse af det instrumentale spor "Pallar Anders Visa". Colony viste sig at blive en rimelig stor succes og n\xc3\xa5ede en plads som nummer 69 p\xc3\xa5 den tyske hitliste og nummer 34 i deres hjemland.  _NEWLINE_I sommeren efter udgivelsen tog In Flames p\xc3\xa5 turn\xc3\xa9 i b\xc3\xa5de Europa, USA og Japan. Til de senere optr\xc3\xa6dener vendte Peter Iwers tilbage til bandet, og den 18. december 1999 spillede gruppen en koncert i London sammen med Cradle of Filth og Arch Enemy. In Flames blev utrolig inspireret af turn\xc3\xa9en og oplevelserne i USA, og s\xc3\xa5 snart de kom hjem til Sverige gik de i studiet for at indspille deres n\xc3\xa6ste album. Gelotte forklarede, at f\xc3\xb8r i tiden m\xc3\xa5tte bandet leje studietid for at f\xc3\xa5 tingene sat i gang med musikken og inspirationerne, de var utroligt dovne. Efter de kom hjem fra turn\xc3\xa9en, kunne de ikke stoppe med at skrive sange, og \xc3\xb8nskede det heller ikke. Efter tre m\xc3\xa5neder i studiet udgav In Flames s\xc3\xa5 deres femte studiealbum Clayman i august 2000. Musikalsk viste albummet tegn p\xc3\xa5 en smule forandring, men hovedsageligt var stilen baseret p\xc3\xa5 en sammenblanding af hurtighed, melodi og aggression. Albummet blev en stor succes og overgik de tidligere udgivelsers salg i l\xc3\xb8bet af f\xc3\xa5 m\xc3\xa5neder. Den n\xc3\xa5ede h\xc3\xb8jere op p\xc3\xa5 de europ\xc3\xa6iske hitlister, deriblandt som nummer 69 i Tyskland og nummer 34 i Sverige. Bandets popularitet fortsatte derved ogs\xc3\xa5 med at vokse. In Flames tog efterf\xc3\xb8lgende p\xc3\xa5 turn\xc3\xa9 i USA, hvor de optr\xc3\xa5dte sammen med bandene Earth Crisis og Skinlab. I november 2000 tog gruppen ogs\xc3\xa5 til Storbritannien, hvor de turnerede sammen med Slipknot. P\xc3\xa5 denne m\xc3\xa5de kom bandet til at optr\xc3\xa6de for et helt nyt publikum. Dette stemplede dem dog ogs\xc3\xa5 af nogle fans som "sell outs." _NEWLINE_Samme m\xc3\xa5ned optr\xc3\xa5dte de i Japan, hvor der blev indspillet et livealbum under deres show i Tokyo. Albummet fik titlen The Tokyo Showdown og blev udgivet i september 2001. I Sverige fik det en rimelig modtagelse og havde bedste placering som nummer 43 p\xc3\xa5 den svenske hitliste.\n_START_SECTION_\nReroute to Remain (2002-2003)\n_START_PARAGRAPH_\nI april 2002 tog bandet endnu engang til USA, hvor de turnerede med Iced Earth, Jag Panzer og senere hen Slayer. Da turn\xc3\xa9erne var afsluttet, gik In Flames i studiet for at indspille et nyt album. Samtidig blev deres gamle Metallica coversang "Eye of the Beholder" fra 1994 genudgivet p\xc3\xa5 Nuclear Blasts hyldestalbum til Metallica.  _NEWLINE_I september 2002 blev In Flames\' sjette album Reroute to Remain udgivet. Til forskel fra alle de tidligere udgivelser var dette hverken indspillet i Studio Fedman eller produceret af Fredrik Nordstr\xc3\xb6m. Det musikalske indhold viste sig at v\xc3\xa6re meget eksperimenterende og havde indflydelser fra nu metal og rap metal, hvilket eksempelvis kunne h\xc3\xb8res i nogle af sangenes omkv\xc3\xa6d. Det melodiske pr\xc3\xa6g og deres karakteristiske riffs forblev de samme med de n\xc3\xa6vnte tilf\xc3\xb8jelser sammen med mere v\xc3\xa6gt p\xc3\xa5 elektronisk lyd. Albummet blev taget godt imod og n\xc3\xa5ede som In Flames\' f\xc3\xb8rste album ind p\xc3\xa5 de amerikanske hitlister, hvor det n\xc3\xa5ede en h\xc3\xb8jeste placering som nummer 13 p\xc3\xa5 Top Independent Albums-listen, og som nummer 5 i hjemlandet. "Cloud Connected" fra Reroute to Remain blev bandets f\xc3\xb8rste single nogensinde. Den nye m\xc3\xa5de at eksperimentere med musikken p\xc3\xa5 fik nogle af de gamle og mere inkarnerede metal-fans til at stoppe med at lytte til dem, men den tiltrak samtidig et helt nyt publikum.  _NEWLINE_I marts 2003 tog In Flames p\xc3\xa5 turn\xc3\xa9 i Nordamerika sammen med Ministry og Mudvayne, hvilket atter gav dem et helt nyt publikum. Samme for\xc3\xa5r blev deres ep Trigger udgivet, og den indeholdt blandt andet en coverversion af Genesis\' sang "Land of Confusion". Til ep\'ens titelspor blev der optaget en musikvideo, hvor man s\xc3\xa5 gruppen k\xc3\xa6mpe med Soilwork og deres nummer "Rejection Role"._NEWLINE_I sommeren 2003 meldte Linkin Park afbud til Sveriges st\xc3\xb8rste musikfestival, Hultsfredsfestivalen. In Flames kom derfor til at afl\xc3\xb8se dem, og allerede dagen efter blev de tilbudt som st\xc3\xb8tteband til Metallica i Madrid, hvor de kom til at spille for over 30.000 mennesker, hvilket var det st\xc3\xb8rste publikum, bandet havde spillet for, n\xc3\xa5r man ser bort fra festivaler.\n_START_SECTION_\nSoundtrack to Your Escape (2004-2005)\n_START_PARAGRAPH_\nIn Flames havde allerede begyndt indspilningerne til deres syvende album i 2003, hvor de lejede et lille hus i Danmark. Denne indspilningsproces, som de d\xc3\xb8bte "The Tuborg Sessions", resulterede i 11 sange, og to mere fulgte, da bandet gik i gang med den n\xc3\xa6ste indspilningsproces, hvor de lejede et st\xc3\xb8rre hus i Danmark til at skabe den rette atmosf\xc3\xa6re. Kun trommerne blev indspillet i Dug-Out studiet. _NEWLINE_Albummet fik navnet Soundtrack to Your Escape og blev udgivet i marts 2004. Musikalsk byggede det videre p\xc3\xa5 den nye stil fra Reroute to Remain. Anders Frid\xc3\xa9n brugte et hav af forskellige vokalstile, som ogs\xc3\xa5 inkluderede den fra de \xc3\xa6ldre udgivelser. Guitarerne vekslede meget mellem sangene fra at v\xc3\xa6re tunge til mere str\xc3\xb8mmende. Indflydelserne fra industrial metal kom endnu mere til syne p\xc3\xa5 dette album end p\xc3\xa5 det forrige. In Flames udgav i denne anledning deres anden single "The Quiet Place", som der senere blev optaget en musikvideo til. _NEWLINE_Soundtrack to Your Escape fik en god modtagelse og solgte den f\xc3\xb8rste uge p\xc3\xa5 markedet i USA 10.659 eksemplarer. Albummet kom denne gang endnu h\xc3\xb8jere op p\xc3\xa5 de amerikanske hitlister, hvor den blandt andet n\xc3\xa5ede nummer 145 p\xc3\xa5 Billboard 200 hitlisten og nummer 2 p\xc3\xa5 Top Heatseekers. Ogs\xc3\xa5 i Europa blev den godt modtaget, og det blev eksempelvis til en placering som nummer 25 p\xc3\xa5 \xc3\x98strigs hitliste, nummer 28 i Tyskland og nummer 2 i hjemlandet. I Sverige var det ikke kun Soundtrack to Your Escape, der blev placeret h\xc3\xb8jt p\xc3\xa5 hitlisterne, ogs\xc3\xa5 singlen "The Quiet Place" havde succes og blev nummer 2 p\xc3\xa5 listen. _NEWLINE_Bandets gamle pladeselskab Regain Records valgte p\xc3\xa5 samme tidspunkt at genudgive Lunar Strain og Subterranean med ekstra spor tilf\xc3\xb8jet. I juni blev In Flames tildelt Metal Hammers pris "bedste undergrundsband." I september tog bandet p\xc3\xa5 en Australiensturn\xc3\xa9 sammen med Chimaira, og senere samme m\xc3\xa5ned gav de to specielle shows i Los Angeles Roxy og New York. Efterf\xc3\xb8lgende vendte In Flames tilbage til Sverige, hvor guitaristerne Bj\xc3\xb6rn Gelotte og Jesper Str\xc3\xb6mblad begyndte at arbejde p\xc3\xa5 nyt materiale. _NEWLINE_I februar 2005 var In Flames klar med en ny turn\xc3\xa9, hvor de denne gang var st\xc3\xb8tteorkester for Judas Priest p\xc3\xa5 deres turn\xc3\xa9 i Europa. Gennem hele for\xc3\xa5ret var bandet i Dug-Out Studios, hvor de var i gang med at indspille deres nye album. I mellemtiden udkom dvd-s\xc3\xa6ttet Used & Abused - In Live We Trust ogs\xc3\xa5. Gruppen valgte endvidere et pladeselskab ekstra, som endte med at blive Ferret, der kunne sikre dem en bedre distribution i Nordamerika.\n_START_SECTION_\nMusikalsk stil, indflydelse og logo\n_START_PARAGRAPH_\nJesper Str\xc3\xb6mblad dannede In Flames for at skrive musik, der blandede Iron Maidens guitarstil med d\xc3\xb8dsmetal. _NEWLINE_In Flames\' musikalske stil er karakteriseret ved harmoniseret leadguitarmelodier, hvor der i sangene af og til forekommer akustiske passager. P\xc3\xa5 tidlige udgivelser som The Jester Race brugte In Flames ofte to harmoniserede leadguitarer til at spille over en rytmeguitar, men bandet bev\xc3\xa6gede sig dog senere v\xc3\xa6k fra denne tendens, da der kun var to guitarister i bandet, og det derfor var sv\xc3\xa6rt at spille sangene live. Lige siden Reroute to Remain har gruppen skrevet sange med fokus p\xc3\xa5 at kunne spille dem live. P\xc3\xa5 deres debutalbum Lunar Strain var violiner ogs\xc3\xa5 taget i brug, men dette indslag forekom f\xc3\xb8rst igen p\xc3\xa5 sangen "Metaphor" fra Reroute to Remain. Lige siden det f\xc3\xb8rste album har keyboards ogs\xc3\xa5 v\xc3\xa6ret brugt, men bandet har valgt aldrig at skrive sange bygget op omkring dem og derved kun tilf\xc3\xb8jet keyboardpassagerne, n\xc3\xa5r de passede ind i sangene. Til dato har de ikke anvendt en fuldtids-keyboardspiller. In Flames\' vokalstil er karakteriseret ved brugen af growl, som af og til bliver varieret med rensang. P\xc3\xa5 nyere albums som Come Clarity har bandet gjort mere ud af rensangen, is\xc3\xa6r i omkv\xc3\xa6dene.\n_START_SECTION_\nThe Jester Head\n_START_PARAGRAPH_\nDa In Flames var i gang med indspilningerne til deres andet album The Jester Race, kom Anders Frid\xc3\xa9n og Niklas Sundin p\xc3\xa5 den ide at lave et logo/maskot til bandet. Resultatet af dette blev the Jester Head, der f\xc3\xb8rst dukkede op p\xc3\xa5 albumsomlaget til The Jester Race og lige siden har den v\xc3\xa6ret med i forskellige former p\xc3\xa5 gruppens studiealbums, nogle gange som en sang, andre gange p\xc3\xa5 albumsomlaget. The Jester Head har ogs\xc3\xa5 v\xc3\xa6ret med p\xc3\xa5 meget af In Flames\' merchandise og v\xc3\xa6ret med p\xc3\xa5 bannere som en del af bandets koncertoptr\xc3\xa6dener. I anledning af deres niende studiealbum, A Sense of Purpose, er en officiel In Flames-fanside opst\xc3\xa5et, og her er the Jester Head sidesymbol og dom\xc3\xa6nenavn.'